Marie Krarup (DF), 2013-04-11:
Tak for ordet, som jeg troede jeg fik efter partiets størrelse.
Men det er jo godt at få lov at være den første, og så må man håbe, at man ikke bagefter bliver den sidste.
Lad mig begynde med en tænkt situation.
Den 10. september 2001 får danske efterretningsagenter viden om, at Osama bin Laden planlægger et angreb på New York.
De danske efterretningsagenter meddeler vore alliancepartnere, hvad der er under opsejling, og disse eliminerer Osama og hans håndlangere med kampdroner.
Tusinder af civile amerikaneres liv er sparet.
Mange tusinde soldaters liv er sparet, herunder 43 danske.
Men er dette en mulighed i dag?
Det er det, jeg ønsker at høre fra regeringen i dag.
Kampdroner er ikke et specielt ondt våbensystem, der bør fordømmes af moralske grunde.
Vi kan ikke få kampdroner til at gå væk, så i stedet skal vi finde ud af, hvordan vi vil bruge dem.
Vi bør ikke på vanlig dansk vis stikke hovedet i busken og lade andre forsvare os og gøre det svære arbejde.
Dansk Folkeparti mener, at vi i stedet bør udvise mod og vise overblik og finde frem til en ansvarlig holdning angående kampdroner.
Efterretningstjenester virker, ved at de bytter oplysninger med hinanden.
Hvis danske efterretningstjenester ikke giver noget til de andre tjenester, får vi ikke noget tilbage.
Så når vi har en vigtig information, skal den naturligvis gives videre til vores alliancepartnere.
Alt andet er dumt.
Der er nogle, der mener, at den humanitære folkeret forbyder brugen af kampdroner imod terrorister.
Definitionen på krig og fred, på civile og kombattanter ændrer sig, ligesom verden ændrer sig.
Engang var krig noget, der foregik mellem to stater efter en officiel krigserklæring.
Krigen førtes af uniformerede soldater, og de civile var ikke inddraget.
I dag har tingene ændret sig grundlæggende.
Der er i højere grad tale om en bevægelig, asymmetrisk krig, der ikke har nogen geografisk begrænsning.
Den har i stedet en organisatorisk og ideologisk begrænsning.
I dag er vi i krig med islamiske terroristorganisationer, og derfor er terroristerne ikke civile og kan ikke dækkes ind under den beskyttelse, som civile naturligvis skal ydes, når der er krig.
I dag er Osama bin Laden heldigvis død, så mit indledende tankespind er slet ikke relevant og bliver det heller ikke.
Men han har efterfølgere, er de civile eller militære?
Må vi medvirke til, at de bliver elimineret, eller må vi ikke?
Dansk Folkepartis holdning er, at vi naturligvis skal kunne medvirke til at eliminere sådanne terrorister.
Hvis vi fastholder en fundamentalistisk tolkning af folkeretten, og hvis vi ikke erkender, at den teknologiske udvikling ikke kan rulles tilbage, så risikerer vi at spilde vore soldaters liv i en kamp, der i virkeligheden kunne føres på en anden måde.
Det ville være uansvarligt.
Derfor er mit forslag til vedtagelse vedrørende F 24:
Forslag til vedtagelse »Folketinget konstaterer, at der er udviklet nye våbensystemer, herunder især de såkaldte kampdroner, der gør det muligt at bekæmpe terrorister på meget lang afstand, uden at danske soldaters liv bringes i fare.
Folketinget konstaterer, at brugen af kampdroner forudsætter et solidt efterretningsgrundlag.
Folketinget pålægger regeringen at tilse, at danske efterretningstjenester har mulighed for at bidrage med skabelsen af et sådant efterretningsgrundlag ved at samarbejde med vore alliancepartnere i forsøget på at bekæmpe terrorister, der truer Danmark og vore alliancepartnere.«